**Religia iubirii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Hai să postim, iubito, că nu-i bine

Să ne-mfruptăm din cele pământești,

În Eden aș petrece doar cu tine

Postul acesta, știu că îți dorești

Prin iarba moale, printre flori aprinse,

Tulpina verde-crud să ți-o ascunzi

Și eu să vin cu buzele încinse

Să-ţi mângâi sânii fragezi și rotunzi

Că nu-i păcat să muști din mere coapte

Și nici căpșuna fragedă s-o guști,

Să bei un strop de vin în loc de lapte

Din poamele zemoase din arbuşti.

- E vina mea şi mi-o asum deplină,

Nu fac mătănii, n-am niciun regret

Că am urmat cărarea spre lumină

În felul meu. M-am dezbrăcat încet

Pe pajiştea din edenul iubirii

Şi m-am pierdut în templul tău ceresc,

M-am înfruptat din pomul fericirii

Ca dintr-un dar sfinţit, dumnezeiesc.

Păcat sau nu, de-a lumii judecată

Nu mi-a păsat, că raiul pe pământ

Mi l-ai adus, iar Dumnezeu odată

Din coasta ta m-a întrupat cuvânt.

Ioan Grigoraș Liliana Trif